Vážená smútiaca rodina, vážené smútiace zhromaždenie.

 Viktor Olos sa narodil 4. augusta 1927 v Hubovej, rodičom Ondrejovi OLOSOVI a Kataríne rod. JAROŠOVEJ

-         6 rokov ľudová škola Hubová (Gombáš), zároveň aj miništrant

-         3.6.1947 ukončenie gymnázia v Ružomberku

-         8. septembra 1947 nastúpil do teologického seminára v Spišskej Kapitule

-         30. júna 1950 násilné zrušenie seminára v Spišskej Kapitule

-         r. 1952 zatknutý, uväznený a vypočúvaný v Ružomberku

-         14. júna 1954 odsúdený na 6 rokov. Pracoval vo Valdiciach, kde páral perie a v Příbrami na stavbách

-         21.12.1958 prepustený z väzenia, prichádza domov do Hubovej

-         1959 - 1968 pracoval v Lesnom závode v Ľubochni a zároveň v Hubovej narežíroval 10 divadelných hier

-         1.novembra 1968 nastúpil na štúdium teológie na Cyrilometodskej bohosloveckej fakulte v Bratislave

-         21.júna 1970 vysvätený za kňaza v Bratislave

-         prvé kaplánske miesto v Ludrovej (1. 7. 1970 - 30. 6. 1973) a 3 roky v Ružomberku (1. 7. 1973 - 30. 11. 1975)

-         1975 - 2006 správca farnosti vo Valaskej Dubovej

          (1. 12. 1975 - 30. 6. 2006,  excurrendo - Komjatná  v r. 1982, prodekan  9. 11. 1994 - 31. 12. 2001)

-         od 1.7.2006 ako dôchodca opäť u nás v Hubovej

-         po krátkej chorobe umrel v nemocnici v Ružomberku dňa 31.12.2016 (okolo 10:30 hod.)

Toľko faktografia. Viacerí z nás mali možnosť počúvať spomínanie nášho kňaza o minulosti, ale až teraz sa zamýšľame nad súvislosťami. Ako absolvent 3. ročníka bohosloveckej fakulty, zažil rozpustenie seminára. Nebola to žiadna udalosť v rukavičkách, bolo to brutálne vyhnanie s veľkou agresiou a pohŕdaním s členkami a členmi rádov, kňazmi, teológmi, proste s celou Cirkvou.  A aj napriek tomuto zážitku príde domov a povie otcovi: „Oco môžeme u nás prichýliť pána profesora filozofie Nahálku?“ Otec Ondrej odpovie, ak mu nebude vadiť, že všetci žijeme v jednej izbe a kuchynke...

Keď som sa zamýšľal nad študentom, ktorý zažil brutalitu rozpustenia seminára a určite si uvedomoval aj dôsledky možného odhalenia Nahálku, každý z nás si môže odpovedať, ako by som sa zachoval ja? Ako to už býva, niekto ho udal, spomínal aj nejakého aktívneho miestneho, ktorý iniciatívne striehol s puškou za humnom, ak by sa rozhodol utiecť, keď prišla ŠtB. Potom výsluch, brutálny výsluch. Sám hovoril, že keby dačo vedel o Nahálkovi, tak by to bolo ťažké zamlčať. Potom páranie peria a pomocné otrocké práce na stavbe. A opäť: „Ak udáš ...skrátiš si väzenie...“

Neudal, odsedel si celých 6 rokov. Vrátil sa domov medzi svojich a pracoval v „Doline“ na to si určite viacerí spomínate. Pracovitý a precízny.  Ukončenie štúdia a služba Bohu až do smrti.

V tieto dni sa lúčime s našim kňazom Viktorom u nás (v dedine) to bol Viktor, ktorý nám ukázal príklad. Príklad veriaceho človeka, rodáka, spolupracovníka, kňaza, ktorý celý svoj život zasvätil Bohu. Zoberme si príklad s tohto nášho rodáka, veď situácií, keď treba zaujať postoj ako kresťan je a zdá sa že, bude viac a viac a nemám na mysli len lásku k blížnemu svojmu a už vôbec nie nejaký sentiment “ja vás všetkých milujem“, ale myslím predovšetkým na odvahu pri zastávaní kresťanských hodnôt, ako nám to ukázal pán farár Viktor.

A prianie na záver. Zrejme všetci čo sme tu vieme, že smrťou tu na tejto zemi sa „Život“ nekončí, nuž tak poprajme nášmu kňazovi Viktorovi krásny večný čas vo večnosti  v blízkosti Toho, ktorému slúžil.

  4.1.2017   Valaská Dubová                                                                                   Ing. Stanislav Nechaj